Иккинчи қоида: (2) тарбиядаги ўзига хос жиҳатларимиз\nBy Шайх Саидаҳмад Нуриддин on 11/06/2015 БОЛА ТАРБИЯСИ БОЛА ТАРБИЯСИГА ОИД ЎН ҚОИДА МАҚОЛАЛАР\n2 – ташқи олам билан боғланиш ва ундан ажралиб туриш масаласи.\nБу ўринда биз ташқи оламга бўлган эҳтиёжимиз, бироқ унинг салбий таъсирларидан хавотирда эканимизни кузатишимиз муҳим. Менимча, ҳар қандай оқил кишиларда бундай хавотир бўлиши лозим ва табиийдир.\nБиз тарбия соҳасидаги услуб ва воситалардан фойдаланиш, болалардаги интилишларга ташхис қўйиш, уларнинг турли хатти-ҳаракатларини таҳлил қилиш борасида ажнабий маданиятлардан фойдаланиш оқибатидан қўрқмаслигимиз керак. Аксинча, биз бу борадаги жаҳон тажрибаси ва изланишларига муҳтожмиз. Мен чет тиллардан таржима қилинган тарбиявий китобларда бебаҳо фойдалар олиш мумкин бўлган кўплаб доно фикр ва мулоҳазаларга дуч келаман. Тўғри, бу фикр ва мулоҳазалар одатда юксак даражадаги барқарорлик ва бой-бадавлат шароитда турмуш кечирадиган кишиларда учрайдиган айрим муболағалардан холи эмас. Бундай муболағали ҳолатларга ўша миллатнинг ўзига хос маданияти деб қарашимиз мақсадга мувофиқ бўлади.\n3 – тарбия соҳасидаги ўзимизга хос жиҳатлар тўғрисида гапирсак, бундай ўзига хослик икки нарсада кўринади:\nА) ўзимизга хос ақида, ҳаётга нисбатан муносабатимиз ва барча хатти-ҳаракатларимизни йўналтириб турувчи шаръий аҳкомлардан келиб чиқувчи ахлоқий қонун-қоида ва қадриятлар. Бу қонун-қоида ва қадриятларнинг айримларига ишора қилишдан олдин шуни эслатиш лозимки, жаҳондаги барча халқлар ўртасида муштарак бўлган маданий қадриятлар мавжуд бўлиб, улар раҳм-шафқат, ўзгаларга яхшилик қилиш, адолат, кечиримлилик, қўшнига яхшилик қилиш, ота-онага мурувват кўрсатиш, вафодорлик, ростгўйлик ва жасурлик каби умумий ахлоқ-одоб ва қадриятларнинг саксон фоизидан кўпроғини ташкил қилади. Ҳа, бу қадриятларнинг воқеликдаги кўриниши ҳар бир муҳитда турлича бўлиши мумкин. Бироқ нима бўлгандаям, ҳеч бир халқнинг мактабда болаларга ёлғончилик, ўғирлик, хиёнат, зулм ва ота-онани таҳқирлаш каби иллатлар яхши хислатлар эканини, улар ўз ахлоқини бундай хислатлар билан бойитиши зарур эканини уқтираётганини топмайсиз.\nҚадриятлар соҳасидаги биз мусулмонларнинг ўзига хос томонларимиздан бири ибодатлардир. Намоз, закот, ҳаж ва рамазон рўзаси исломнинг энг катта рукнларини ташкил этади. Улардан намоз сингари кундалик бажариладиган ибодатлар мавжуд бўлиб, тарбиячи унга алоҳида эътибор қаратиши лозим. Шунингдек, аврат, таҳорат ҳамда эркак ва аёл жинси ўртасидаги ўзаро муносабатлар борасида ҳам бошқа кўп халқларда мавжуд бўлмаган ўзига хос жиҳатларимиз бор. Овқатланиш, тунни улфатлар билан суҳбат қуриб бедор ўтказиш ва бошқа кўнгилхуш тадбирлар хусусида ҳам мусулмонларда очиқ шаръий аҳкомлар мавжуд бўлиб, мусулмон мураббий фарзандларининг бу борадаги хатти-ҳаракатларига бефарқ қарай олмайди.\nЭҳтимол, энг муҳим маданий-маърифий ўзига хос хусусиятимиз дунё ҳаётига ва Аллоҳ таолога нисбатан муносабатимиз бўлса керак. Мусулмонлар дунё ҳаётига охират экинзори деб қарасалар, Аллоҳ таоло билан бўлган алоқага эса, шунчаки Уни таниш ва борлигига иқрор бўлиш эмас, балки яхши кўриш, ибодат қилиш, бўйсуниш, буйруқларига риоя қилиш, қайтарган ишларидан тийилиш ва ҳар вақт Унинг ризосини қозонишга интилиш алоқаси деб қарайдилар: “(Эй Муҳаммад алайҳиссалом), айтинг: «Албатта намозим, ибодатларим, (яъни қиладиган қурбонликларим) ҳаёту мамотим бутун оламларнинг Парвардигори бўлмиш Аллоҳ учундир. У Зотнинг биронта шериги йўқдир. Мен мана шунга (яъни ягона Аллоҳга ихлос-ибодат қилишга буюрилганман). Ва мен бўйсингувчиларнинг аввалги – пешқадамиман” [Анъом: 162-163].\nБ) қадриятлар пиллапояси ва ҳар бир қадриятга ўзига лойиқ мартаба бериш. Бу бугунги кунда ер курраси халқлари ўртасидаги асосий фарқни ташкил этади.\nҚадриятлар пиллапояси қонуни дегани – бир вақтнинг ўзида иккита қадрият жамланиб қолган ва фақат улардан биригагина риоя қилишга тўғри келган чоғда, қиймати каттароқ қадриятни асраб қолиш мақсадида қиймати пастроқ қадриятни қурбон қилиш демакдир. Бу ҳолат ҳар куни бир неча бор такрорланади. Фарзандларнинг ўқишда муваффақият қозониши қадрият. Бундай муваффақият имтиҳон кечаларидаги сингари, гоҳида ярим кечага қадар бедор ўтиришни тақозо қилади. Бомдод намозини ўз вақтида адо этиш эса бунданда катта қадрият. Шу боис, муваффақиятга эришиш йўлидаги ҳар қандай бедорлик бомдод намозини ўз вақтида адо этишга халал бермайдиган доирада амалга ошиши лозим.\nЧиройли ва бежирим масканда яшаш қадрият. Бироқ ота-онага яхшилик қилиш, уларнинг кўнглига қараш унданда улкан қадрият. Шунинг учун ота-она бундай масканда яшашга рози бўлмасалар, албатта уларнинг истагини қондириш биринчи галдаги масаладир.\nШунингдек, сатру-аврат ҳам, чиройли кийиниш ҳам қадрият. Бироқ қиз боланинг шариат доирасида сатри аврат қилиши муҳимроқ қадриятдир. Шундан келиб чиққан ҳолда, ҳар қандай чиройли кийиниш шакллари шаръий сатри аврат доирасида бўлмоғи керак. Илм ўрганиш ниятида сафарга чиқиш улкан бир қадрият. Аммо, Аллоҳнинг буйруқларига риоя қилиш, динда собит қолиш ундан ҳам катта қадрият. Шу сабаб, борди-ю, фарзандлардан бирининг ўқиш учун сафар қилиши унинг динига таъсир қилади, деган ўй устун келса, у ҳолда фарзандимизни ёлғиз ўзини хорижга юборишдан тийиламиз ва ҳоказо.\nAvvalgi maqolaОдам ва унинг хотини (алайҳимассалом) яшаган жаннат ҳақиқати (9)\nKeyingi maqola Рамазон рўзасининг ҳукми


ИХЛОС — ЎЗБЕКИСТОН МУСУЛМОНЛАРИ ИДОРАСИ СИРДАРЁ ВИЛОЯТИ ВАКИЛЛИГИ\nБир моҳир қурувчи бўлиб, ишларининг пухта ва мустаҳкамлигида тенги йўқ эди. Қурувчи кексайиб, қурилиш корхонаси раҳбаридан ўзини нафақага чиқаришини сўради. Энди у қолган умрини оила аъзолари билан биргаликда ўтказмоқчи эди. Лекин корхона бошлиғи қурувчи таклифини рад этди ва унинг маошини ошириш йўли билан корхонада олиб қолиш ва ишида давом этишига уриниб кўрди. Қурувчи бундан бош тортди. Ниҳоят корхона раҳбари уни талабини қондиришдан бошқа чора топа олмагач, фақат бир шарт билан қурувчининг талабига рози бўлишини айтди: “Сизга сўнги илтимосим бор, яна битта охирги бинони ҳам қуриб берсангиз, ўшанда сизнинг нафақага чиқишингизга розилик бераман”. Қурувчи раҳбарнинг бу таклифига рози бўлиб ишга киришди. Лекин энди қурувчи аввалгидек шижоат билан ишламасди. Мақсади бинони апил-тапил қурса-ю, тезроқ нафақага чиқса…\nВа ниҳоят бино битиб янги бинонинг калитини раҳбарига топширди. Келишилганидек кетишга изн сўраб раҳбар билан хайрлашаётганда рахбар у кишини тўхтатиб ҳозиргина ундан қабул қилиб олган уйнинг калитини унинг ўзига бериб “Бу уй кўп йиллик ихлос билан қилган хизматларингиз ва фидоийлигингиз эвазига корхонамиздан сизга совға!” деди. Қурувчини чақмоқ ургандек бўлди. Чунки бу совға қилинган уйни ўзи учун қураётганини билганида бинони мусаҳкам қилиб қурган бўлар эди.\nХулоса, барчамиз бу ҳаётда ўзи учун бино қураётган қурувчига ўхшаймиз. Барча ишларимизни ҳамма вақт, ҳар қандай ҳолатда гўзал адо қилишимиз зарур. Чунки барча ишларимизда биринчи манфаатдор ўзимиз бўламиз.\nСардоба тумани “Бахмаллик”\n03.05.2019 й. Рамазон ойи муборак\n19.04.2019 й. Намоз — мўминнинг меърожи\nCopyright © 2019 ЎЗБЕКИСТОН МУСУЛМОНЛАРИ ИДОРАСИ СИРДАРЁ ВИЛОЯТИ ВАКИЛЛИГИ. Барча ҳуқуқлар ҳимояланган.


Бахтиёр Ашурматов: “Мухлисларимизни далдаси ғалабага замин яратди” | "NAVBAHOR" FUTBOL JAMOASINING RASMIY WEB SAHIFASI\nБахтиёр Ашурматов: “Мухлисларимизни далдаси ғалабага замин яратди”\nМатбуот анжуманининг иккинчи қисмида “Навбаҳор” бош мураббийи Бахтиёр Ашурматов журналистларнинг қизиқтирган саволларига жавоб қайтарди: - Наманганда барча талабларга жавоб берадиган замонавий ўйингоҳ фойдаланишга топширилди. Бунинг учун давлатимиз раҳбарларига катта раҳмат. Қайта таъмирланган ўйингоҳни мухлислар, футболчилар катта совға сифатида қабул қилдик. Бугун ўйингоҳни очилиши ва биринчи ўйин ўтказилганлиги учун Наманганда катта байрам эди. Байрамларини бузишга бизни ҳаққимиз йўқ эди. Шу сабабдан майдонга фақат ғалабани кўзлаган ҳолда тушгандик. Бундан ташқари, сўнгги турлардаги мағлубиятлар мусобақа жадвалидаги мавқеимизга таъсир кўрсатганди. Ғалабани қўлга киритиш орқали мухлисларни хушнуд қилишни ўйлагандик. Янги ўйингоҳ, мухлисларни кўплиги боис йигитлар хаёжонланишди. Биринчи бўлимнинг дастлабки қисмида ўйинимиз қовушмади. Ишқибозларни ҳам тўғри тушуниш керак. Сабаби улар ғалаба ва чиройли ўйинни исташади. Шунинг ҳужумга ўтишимизни талаб этишди. Лекин, “Олмалиқ” ҳам яхши шаклланган таркибга эга жамоалар сирасига киради. Қолаверса, тажрибали мутахассислардан бири Игорь Шквирин ҳар қандай ҳолатда жамоасини ғалаба сари етаклай олади. Биринчи голга қадар футболчиларимиз ўзларига кела олишмади. Жуда қийин бўлди. Жавоб тўпи киритилгач, эса йигитларда ўзларига бўлган ишонч ортди ва мухлисларимизни ажойиб тарзда қўллаб-қувватлашлари натижасида олдинга интилдик. Худога шукурки ишқибозларимиз олдида юзимиз ёруғ бўлиб якунда ғалабани қўлга киритдик. Ушбу ғалаба билан клуб раҳбарияти ва мухлисларимизни табриклайман.


24 октябрь, 2021, 19:05\nРоссия футболининг даражаси Италияга тўғри келмади...\nЎтган йили Россия футболида кутилмаган ҳолат юз берди. Мамлакат премьер-лигасида ўйнаётган уч футболчи кучли бешлик чемпионатларига кирувчи А Серия клубларидан таклиф олди ва бу трансферлар амалга ошди.\nҚизиғи шундаки, бепоён ўлкадан Европага қадам босган аксарият футболчиларнинг фаолияти ўзлари истаганча кечмаган. Бунинг оқибати ўлароқ, кейинги йилларда кучли бешлик чемпионатлари вакиллари Россия чемпионатидан умуман футболчи олмай қўйганди. Шунинг учун Алексей Миранчук, Элдор Шомуродов ва Александр Кокориннинг Италия клубларига ўтгани “кўҳна қитъа”да кўпчиликнинг эътиборини тортди.\n“Локомотив” етакчиси бўлган Алексей Миранчук Россия терма жамоасининг ҳам энг кучли ўйинчиларидан бири сифатида тан олинган. Уни таклиф қилган “Аталанта” буюк тарихга эга бўлмаса ҳам, кейинги йилларда мунтазам Европа Чемпионлар лигасида ўйнаяпти.\n14,5 миллион еврога харид қилинган Миранчук “Аталанта” бош мураббийи Жан Пьеро Гасперини қўллаётган тактикаларга тўлиқ мослаша олмади. Ҳужумкор футболчининг ўйини бугунги кунда мураббийлар штабини қониқтирмаяпти. Сўнгги маълумотларга қараганда, бергамоликлар қишда Миранчукни трансфер қўяди.\nБунга асосий сабаб “Аталанта” раҳбарияти тезроқ “Сассуоло” ярим ҳимоячиси Жереми Богани олмоқчи. Ивуарлик ўйинчи трансферини амалга ошириши учун бергамоликлар Европа Иттифоқи паспортига эга бўлмаган футболчилардан бирини сотиб юбориши керак бўлади. А Серия регламентида Европа Иттифоқи ҳудудидан ташқаридаги мамлакатлардан келган легионерлар учун лимит қўлланилади.\nЖорий мавсумда чемпионатда тўртта учрашувда қатнашиб, ўзини кўрсатолмаган Миранчук кетиш учун асосий номзод. 26 ёшли ярим ҳимоячига асосан Россия клубларидан қизиқиш бўляпти.\nАслида бир пайтлар юлдуз даражасига кўтарилган ҳужумчининг “кетмони” Россия премьер-лигасида ҳам учмай қолган эди. Лекин омадни қарангки, аввалига “Спартак” уни ўз сафига қўшиб олди. Москваликлар сафида ҳам ёрқин ўйин кўрсатолмаган Кокориннинг бошига янада каттароқ омад қуши қўнди. Александрга кутилмаганда “Фиорентина” харидор бўлди ва бу трансфер 4,5 миллион евро эвазига амалга ошди.\nЎша пайтдаёқ кўпчилик флоренцияликлар катта хатога йўл қўйгани ҳақида бонг урган эди. Амалда ҳам шундай бўлиб чиқди. Футболчининг танбаллиги унга банд берди. Кокоринга машҳур ҳужумчи Самуэль Это’О энг тўғри “ташхис”ни қўйди.\n- Кокорин жуда истеъдодли ва улкан салоҳиятга эга футболчи эди. У майдонда ҳамма нарсани осон бажарарди. Лекин спортда бор кучинг ва иштиёқинг билан машқ қилмасанг, вақти билан бор иқтидорингдан айриласан. Кокоринда худди шундай бўлди. Унинг боши бошқа нарсалар билан банд эди, - дейди Самуэль Это’О.\nКокорин дебют мавсумида умумий ҳисобда тўрт марта захирадан ўйинга қўшилиб, жами 41 дақиқа “тер тўкди”. Майли, А Серияга келганидан кейинги ярим мавсумни мослашиш даври, деб ҳисоблайлик. Бироқ, Кокорин жорий чемпионатда ҳам ҳеч нарсани уддалай олгани йўқ. А Серияда уч марта майдонга тушиб, ўйнаган вақти ярим соатни ҳам ташкил қилмайди. Қолаверса, рус ҳужумчиси 1,8 миллион евро миқдорида маош олаётган флоренциялик мухлисларнинг норозилигига сабаб бўлмоқда.\n“Фиорентина” ассойи ҳужумчиси Душан Влаховични ушлаб қола олмайди. Унга катта клублар оғиз соляпти. Шу боис, жамоага янги ҳужумчи керак. Кокорин эса қишда жамоани тарк этиши кутиляпти. Унга Россия чемпионати ва араб мамлакатларидан қизиқиш бор.\n“Ростов”да юлдузли онларини ўтказган ҳужумчимизнинг вазияти Алексей Миранчук ва Александр Кокоринникидан тубдан фарқ қилади. Чунки, ҳамюртимиз ўтган йили ёзда нисбатан кучсиз клуб – “Женоа”га ўтган бўлса-да, ўз салоҳиятини намоён эта олди.\nА Серияда саккизта гол уриб, битта голли пас оширган Элдор мавсум охирига келиб, жиддий клублар – “Ювентус”, “Милан” ва “Рома” эътиборини ўзига тортди. Римликларни қабул қилиб олган Жозе Моуриньо ўзбек ҳужумчисини шахсан ўз жамоасига жалб қилди.\nБошида Шомуродов “Рома”нинг асосий ҳужумчиси эди. Тэмми Абрахам келиши билан захирага ўтириб қолди. Айни пайтда Элдор мавсум бошидаги натижаларни қайд этолмаяпти. Рим клубида Конференциялар лигасида атиги битта тўп киритган легионеримиз А Серияда голсиз серия тўрига илиниб қолди.\nЛекин бу “Рома” ва Моуриньонинг Элдорга бўлган ишончи сўнганини англатмайди. Аксинча, улар Шомуродов кучли рақобатни енгадиган даражадаги ҳужумчига айланишини кутяпти. Бундан буён Элдорга ҳеч осон бўлмайди. Чунки Моуриньо таркибни янада кучайтириш йўлидан бормоқда. Табиийки, Жозе чақираётган футболчилар орасида Тэмми Абрахамдан ҳам кучли ҳужумчилар бор. Демак, Шомуродов рақобатга кўникиши ва ғолиб чиқишни ўрганиши керак.\nҚолаверса, Миранчук ва Кокориндан фарқли рақишда Шомуродовда ортга йўл йўқ. Бизни қувонтирадигани, ҳужумчимизга кучли бешлик чемпионатларидан қизиқиш бор. Ҳозирдан, “Севилья” Шомуродовни Испания чемпионатига олиб кетмоқчи. Борган сари таклифлар ва янги вариантлар кўпайиб бораверади.


14.09.2019 18:11 0 1828\nЧилонзор тумани ИИО ФМБга «Ласетти» русумли автомобиль ҳайдовчиси сурхандарёлик 28 ёшли Денис Р. мурожаат қилди, деб хабар беради Тошкент шаҳар ИИББ.\nУнинг сўзларига кўра, 21 августь куни тахминан соат 4.00 да Тошкенга йўл олганида, йўлдан сурхандарёлик 32 ёшли Журабек Х.ни йўловчи сифатида автомобилига миндирган. Тошкентга етиб келгач, Денис Р. ўз автомобилида яшириб қўйган 4000 АҚШ долларидан 3200 АҚШ доллари йўқолганини аниқлаган.\nУшбу факт бўйича Ўзбекистон Республикаси Жиноят кодексининг 169-моддаси («Ўғрилик») бўйича жиноий иш қўзғатилган.\nЛасетти ўғрилик йўловчи ҳайдовчиси


Дунёдаги энг қимматбаҳо озиқ-овқатлар: 1 200 долларлик қаҳвадан то 3 000 долларлик қалдирғоч уясигача - XABARDOR.UZ\nДунёдаги энг қимматбаҳо озиқ-овқатлар: 1 200 долларлик қаҳвадан то 3 000 долларлик қалдирғоч уясигача\n1. Мацутакэ қўзиқорини\nУшбу қўзиқоринларнинг ноёблиги уларнинг 1 килограмм нархини 600 долларга кўтаради. Мацутакэнинг ватани - Япония. Қўзиқориннинг бу тури бир неча Осиё мамлакатларида мавжуд, бироқ дарахтларни кемирувчи ҳашоратлар уларнинг сонини сезиларли даражада қисқартирмоқда, зеро мацутакэ одатда дарахт сояси остида ўсади. Мацутакэни етиштириш усуллари йўқлиги боис улар Ер юзидан буткул йўқолиш хавфи остида.\n2. Копи-лувак қаҳваси\nБу қаҳва Индонезия, Филиппин ва Жанубий Ҳиндистоннинг саноат майдонларида ишлаб чиқарилади. Копи-лувак — дунёдаги энг қиммат қаҳва. Унинг баҳоси (1 килограмм) - 250 доллардан 1 200 долларгача. Копи-лувак ўзига хос қайта ишлаш усули билан машҳур.\n3. Белуга-альбинос икраси\nБундай икранинг 1 килограмми 8 500 еврога баҳоланади. Белуга-альбинос — бу Каспий денгизида яшовчи йирик осетр балиғи. Унинг нархи бу қадар баландлигига белуга-альбиносларнинг тилла рангдаги икраларни камдан-кам — тахминан 100 йилда бир марта қўйиши сабабдир.\n4. Қалдирғоч уясидан шўрва\nБу қушларнинг уялари деярли биргина сўлакнинг ўзидан ташкил топган бўлади. Айнан шунинг учун ҳам улар қадрлидир: уларнинг уялари — Хитой ошхонасининг қимматбаҳо маҳсулоти ҳисобланади. Баланд нарх изоҳи оддий: қалдирғоч уяларини йиғиш анча хавфли. Қушлар кўпинча ўз уяларини тик қояларга солишади, бундай жойдан тушиб кетиш хавфи эса катта. Ушбу деликатеснинг қиймати (1 килограмм учун) - 3 000 долларгача.\nУшбу зираворнинг баҳоси (1 килограмм учун) - 400 доллардан 1 000 долларгача. Бунга заъфароннинг фақат кузги мавсумда, йилда атиги 7 кун ўсиши сабабдир. Уни йиғиш ва қайта ишлаш ишлари қўлда амалга оширилади. 1 килограмм заъфарон чиқиши учун эса ишчилар 300 минг ўсимлик теришларига тўғри келади.\n6. Оқ трюфеллар\nБу қўзиқоринларнинг юқори баҳоси уларнинг ўсиши, йиғиш усули, сақлашда ўзига хос шароит талаб қилиши ҳамда бетакрор таъм ва хушбўй ифори билан изоҳланади. Европада оқ трюфелларнинг 1 килограмми 2 000 еврони ташкил қилади.\n7. Аям цемани қора товуғи\nАям цемани товуқлари Индонезияда кўпайтирилади, бироқ қуш гриппи тарқалиш хавфи туфайли бошқа мамлакатларга етказилмайди. Бундай қушларнинг насли шу қадар ноёбки, Индонезиянинг ўзида биргина шундай жўжанинг нархи 200 долларга яқин туради. Ундан ташқарида эса бир неча минг долларга етиши мумкин.\n8. Япон олачипор мол гўштидан стейк - Wagyu A4\nЯпон олачипор мол гўштидан Wagyu A4 стейки — дунёнинг энг мазали, машҳур ва қимматбаҳо деликатесларидан бири. У хушбўй ҳиди ва ўзининг таниқли ёғли текстураси билан машҳур. Вагю наслидаги буқалар Японияда махсус уқаланади, пиво билан озиқлантирилади, классик мусиқа тинглашади. Бундай мол гўштининг 1 килограмми 450 долларга баҳоланади.\n9. Хамон иберико\nЭнг қиммат чўчқа гўшти — хамон ибериконинг ватани - Испания. Айнан шу ерда иберико наслидаги қора чўчқалар етиштирилади. Улар чўчқаёнғоқлар билан озиқлантирилиб, махсус кенг яйловларда боқилади. 1 килограмм хамон ибериконинг нархи - 365 евро атрофида.\n10. Буғу пишлоғи\nДунёдаги энг қимматбаҳо пишлоқлардан бири буғу пишлоғидир. У фақат бир жойда - Швециядаги Moose House фермасида ишлаб чиқарилади. Уни ишлаб чиқаришда буғу сутидан фойдаланилади. Буғу пишлоғи ранги - оқ, у жуда чекланган миқдорда ишлаб чиқарилади. Бундай пишлоқ нархи (1 килограмм учун) 1 000 еврони ташкил этади.


Исроил Бош вазири Ариел Шарон келаси ҳафтада Вашингтонга сафар қилади.\nИсроил Бош вазири Ариел Шарон келаси ҳафтада Вашингтонга сафар қилади. Шарон Оқ Уйда АҚШ президенти Жорж Буш билан учрашган пайтда, Давлат котиби Колин Пауэлл назоратдан чиқиб кетаётганига дўсти Бушни ишонтиришга ҳаракат қилади. Маълумки, Колин Пауэлл ўтган ҳафтада Яқин Шарққа сафари чоғида Шарон билан учрашиб, Исроил ва фаластинликлар ўртасида давом этаётган зўравонликларга чек қўйишга қаратилган янги Яқин Шарқ тинчлик дастури масаласини маҳокама қилган. Бу дастур тўртлик, яъни АҚШ, Европа Иттифоқи,БМТ ва Россия томонидан ишлаб чиқилган. Режа тўртлик томонидан ишлаб чиқилгани – Исроил Бош вазирининг эътирозига сабаб бўлмоқда. Шаронга кўра, Европа Иттифоқи, БМТ ва Россия антисемит бўлмаса ҳам, Исроилга қаршидир. Исроил Бош вазири Яқин Шарқ музокараларида тўртлик эмас, фақат АҚШнинг ўзи воситачи бўлишини, бошқалар эса бу ишга аралашмаслигини хоҳлайди.\nЯқинда Парижда БМТнинг Фан ва Маданият масалалари бўйича ташкилоти – ЮНЕСКО ҳомийлигида уч кунлик халқаро анжуман бўлиб ўтди. Унда дунё давлатларида антисемитизм кескин даражада кучайгани таъкидланди. Қизғин муҳокамалардан сўнг айрим иштирокчилар, мазкур анжуманга делегат бўлиб келган Натан Шаранскийга ҳужум қилдилар. Маълумки, Шаранский Исроил ҳукуматида Қуддус шаҳри масалалари бўйича мутасадди раҳбардир. Шаранский Фаластин давлати барпо этилиши ва Қуддусда фаластинликлар яшаши борасида ёнбосишни хоҳла-магани учун айрим делегатлар унга ўз норозиликларини билдирдилар.\nАриел Шарон Исроил Бош вазири лавозимини эгаллаганидан бери Исроил ва фаластинликлар ўртасида зўравонликлар авжига чиқди. Ўз навбатида бу, дунё бўйлаб антисемитизмнинг кучайишига туртки бўлди. АҚШ Давлат котиби Колин Пауэлл ва тўртлик аъзолари минтақадаги айнан шу зўравонликларни тўхтатишга уринмоқдалар. Қуддус шаҳрида бўлиб ўтган матбуот конференциясида шу ҳақда гапирган Колин Пауэлл: “Тинчлик сари боришда президент Жорж Буш, вазир айтганидек, олдинга юришнинг аниқ йўлини кўрсатиб берди. Қўлимиздаги дастурил амал - менимча, асосий мақсад, яъни икки халқ тинч-тотув, ёнма-ён яшаши учун қандай ишлар амалга оширилиши лозимлигини аниқ кўрсатган”, - деди.\nБироқ Исроил Бош вазири Ариел Шарон, фаластинликлар Яқин Шарқ минтақасида Исроил давлати мавжудлигини ҳеч қачон тинч йўл орқали қабул қила олмаслигига ишонади. Қуддусда бўлиб ўтган матбуот конференциясида Исроил Ташқи ишлар вазири Силван Шалом: “Агар фаластинликлар Исроил фуқароларига қарши ғаламислик, терроризм ва зўравонликларни тўхтатса, Исроил фаластин-ликларга нисбатан гуманитар соҳада кўмак беришга тайёр”, - деди.\nАйни пайтда, Исроил қўшинлари Фаластин ерларида турли операциялар ўтказишни давом эттирмоқда. Пайшанба куни телевидение орқали халққа қилган мурожаатида Фаластин лидери Ясир Арафат: “Биз Исроил қўшинларининг Фаластин ва араб ерларидан тўлиқ олиб чиқилиши эвазига тинчлик, ҳар томонлама тинчликка эришиш тарафдоримиз”, - деди.\nИсроил Бош вазири Ариел Шарон Фаластин ерларига яҳудийларни кўчириб келтириш Исроил давлати ва уни муҳофаза қилишнинг ягона йўли эканига ишонади. АҚШ президенти Жорж Буш эса, яҳудийларнинг Фаластин ерларига кўчириб келтирилиши, тинчлик жараёнига тўсиқ эканини очиқдан-очиқ айтган. Шу муаммо фаластинликларнинг Исроил фуқароларига қарши ҳужум уюштиришига туртки бўлмоқда.\nИсроил Бош вазирининг келаси ҳафтада Вашингтонга сафаридан асосий мақсад - АҚШ президенти Бушни янги тинчлик дастурида тавсия этилган айрим чораларни амалга оширмасликка ундашдан иборат бўлиши мумкин. Июн ойи бошида Яҳудий-Америка ташкилотларининг йирик гуруҳлари Вашингтонда йиғиладилар. Уларнинг асосий мақсади – Шарон олиб бораётган сиёсат, шунингдек, Америка-Исроил жамоат ишлари қўмитасига норозилик билдиришдан иборат. Президент Буш раҳбар бўлган Республикачилар партиясидаги айрим йирик яҳудий банкирлар ҳам Шарон сиёсатига қаршилар. Буларнинг барчаси ҳисобга олинса, Шароннинг Оқ Уйга бу галги сафари аввалгиларига қараганда анча оғир бўлиши мумкин.


Мирзиёев Нью-Йоркка нега давлат самолётида учмади? « Ўзбекистон Халқ Ҳаракати\nМирзиёев Нью-Йоркка нега давлат самолётида учмади?\n21 September 2017 - 22:48\nЎзбекистон раҳбари Шавкат Мирзиёевнинг БМТ доирасидаги учрашувга расмий давлат самолётида эмас, россиялик миллиардер Алишер Усмоновнинг шахсий учоғида сафар қилгани борасида “Озодлик” ва ББC тарқатган хабарлар ортидан Россия Хавфсизлик кенгаши котиби Николай Патрушевнинг кутилмаганда Тошкентда пайдо бўлгани ҳақидаги гап-сўзлар ижтимоий тармоқларда баҳсларга сабаб бўлмоқда.\nРасмий Тошкент Шавкат Мирзиёевнинг сафари, самолёт билан боғлиқ можаро юзасидан ҳозирча бирор изоҳ бермаган.\nЎзбек мухолифати етакчиси Муҳаммад Солиҳ ҳокимиятда зимдан кечаётган курашлардан хабардорлигини билдиради, унинг фикрича, Патрушевнинг Тошкентга қилган кутилмаган сафари айнан Мирзиёевнинг сафари билан боғлиқ.\n“Бу воқеалар тасодиф бўлиши мумкин эмас. Патрушевнинг тўсатдан келиб қолишини бошқа ҳеч нарса билан изоҳлаб бўлмайди. Президент қайтгач, вазият юзасидан изоҳлар берилар, воқеалар ҳатто биз кутмаган шаклда ҳам ривожланиши мумкин. Ҳар ҳолда Патрушевнинг келиши мени жуда ҳаяжонлантирди, бу бўшга эмас деб ўйлаяпмиз. Биз Россия таъсирига тушиб қолмаслик кераклигини бошиданоқ айтиб келяпмиз. Қолаверса, Алишер Усмонов Путиннинг яқин одамларидан бири. Аммо хавфсизлик масаласига келганда, президент шунга мажбур бўлган бўлиши мумкин. Шунинг учун ҳам буни хавфсизлик назаридан тушуниш мумкиндир, лекин бошқа бир шаклда мустақил давлат президентининг иш одами учоғида кетиши ижобий қабул қилинмайди”, – дейди Муҳаммад Солиҳ.\nСиёсий фаолга кўра, президент хавфсизлиги билан боғлиқ вазият анча қалтис, Мирзиёев ва Иноятов ўртасидаги зиддият кескинлашгани ўз тасдиғини топмоқда.\n“Мирзиёевнинг ислоҳотига қарши кучлар уни шантаж қилишаётгани, ҳатто “Ўзбекистон ҳаво йўллари“га уларнинг одами қўйилмаса, самолётлар учмай қолиши, ҳатто портлаши мумкинлиги билан шантаж қилингани, бу шантаж Иноятов томонидан бўлгани ҳақида аноним муаллиф Усмон Ҳақназар ёзган эди. Ўша пайтда бу конспирацияга ўхшаб кўринди, аммо кейинги воқеалар ривожи буни тасдиқлаяпти. Хусусан, президент ўз сафарини расмий учоқда эмас, Усмоновнинг шахсий самолётида амалга оширгани шу аноним муаллифнинг тахминлари тўғри эканлигидан далолат беряпти. Албатта, мен буни тахмин сифатида айтяпман. Буни жамоатчиликдан яширишга бўлган уринишлар ҳам тахминлар тўғри эканлигига ишора қилади. Биз умид қилмиз, Ўзбекистон бир синов даврини ўтаяпти, Мирзиёев самимий кўринади, ислоҳот қилмоқчи, шу босқичда бирор кор-хол, фожиа бўлишини биз истамаймиз. Аммо ҳозирги вазият бизга жуда ғайритабиий кўринмоқда. Айниқса, Мирзиёев АҚШга кетган бир пайтда, ҳеч бир садосиз Россия хавфсизлик кенгаши раҳбари Патрушев Тошкентга келди”, – дейди мухолифатчи.\nЎзбекистонга 19 сентабр куни келган Россия Хавфсизлик кенгаши котиби Николай Патрушев Тошкентда ҳамкасби Виктор Маҳмудов билан музокара ўтказган. Матбуот хабарига кўра, сафар Россия ва Ўзбекистон хавфсизлик идораларининг ўзаро маслаҳатлашув доирасида ўтмоқда, музокарада Афғонистондаги вазиятга алоҳида диққат қаратилган.


Ким етакчи - App Store ёки Play Market?! Энг кўп юкланган иловалар қайсилар? - Terabayt.Uz\nЙил бошидан буён iOS ва Android фойдаланувчилари мобил илова ва дастурлар учун 39,7 миллиард доллар пул сарфлашган. Бу натижа ўтган йилга қараганда 15,4 фоизга ошганлигидан дарак беради.\nДоимгидек, App Store – фойдаланувчилари кўпроқ пул сарфлайдиган иловалар дўкони бўлиб қолмоқда. Google Play эса юкланишлар сони жиҳатидан етакчи бўлсада, даромад олиш борасида рақобатчисидан деярли икки баробар ортда қолмоқда. Глобал миқёсда App Store’нинг улуши 25,5 млрд долларни ташкил қилган. Google Play эса 14,2 млрд доллар билан иккинчи ўринни эгаллаган.\n2018 йилнинг биринчи ярмига нисбатан солиштирадиган бўлсак, Google Play ўз даромадларини 19,6 фоизга оширганини кўриш мумкин. Бошқа томондан, App Store 13,2 фоизга ўсишга эришган. Юкланишлар сони бўйича эса аввалгидек Google Play яққол пешқадамлик қилмоқда. Қолаверса, бу натижа Хитойнинг маҳаллий илова дўконларидаги юкланишларни ҳисобламаганда ҳам кузатилган.\nАйни дамга келиб, фойдаланувчилар жами 56,7 миллиард дастур ва иловаларни юклаб олишган. Бундан 41,9 миллиарди Google Play’га, 14,8 миллиарди эса App Store’га тўғри келади.\nЭнг кўп юкланган иловалар: WhatsApp, Messenger ва Facebook бўлган. Кейинги ўринларни эса TikTok ва Instagram эгаллаган.\n#Android #App Store #facebook #Facebook Messenger #Google Play #Google Play Market #Instagram #iOS #WhatsApp #ilovalar


ЖЧга 15 кун қолди: Швеция - 1958! / CHAMPIONAT.asia\nЖЧга 15 кун қолди: Швеция - 1958!\n28 май 15:51\nБразилия 1958 йили Швецияда бўлиб ўтган жаҳон чемпионатида ғолиб чиқади. Бу Пеленинг даври келганидан далолат эди.\n1954 йил Бернеда (Швейцария) бўлиб ўтган ФИФА конгрессида Швеция ЖЧ-1958 мезбони деб эълон қилинади. Мазкур чемпионатда 16та жамоа иштирок этиши маълум бўлгач, ҳар бир минтақада саралаш ўйинларига старт берилди.\nЕвропада 11та ўриндан иккитаси банд бўлиб улгурганди. Мезбон Швеция ва амалдаги чемпион Германия саралаш ўйинларисиз тўғридан тўғри мундиал иштирокчисига айланган. Шу боис қолган 9та йўлланма учун 27та давлат кураш олиб борди. Жанубий Америкага эса 3та йўлланма насиб этган. Шимолий ва Марказий Америкага биттадан. Бу қитъаларда ЖЧда иштирок этиш истагида бўлган талабгорлар 6та эди. Осиё ва Африкага умумий битта йўлланма насиб этган.\nЭнг қизиқ саралаш ҳолати Осиё ва Африкада кузатилган. Исроилнинг рақиби Туркия биринчи раундда ўйнашдан бош тортади ва терма жамоа финал раундига йўл олади. Қолган гуруҳларда ўйин бир бўлиб, бири бўлмай, хуллас финал раундига Исроил ва Судан терма жамоалари чиқишади, аммо Судан ҳам Исроилга қарши ўйнашни истамади. Ҳамма Исроил тўғридан тўғри саралаш мусобақаларида иштирок этмасдан ЖЧга чиқади деб турган бир пайтда ФИФА биронта ўйин ўтказмагани учун УЕФАда саралашдан ўта олмаган терма жамоага қарши ўйин ўтказиш кераклигини айтади. Бу борада УЕФАдаги энг яхши кўрсаткичга Бельгия эга эди. Аммо бельгияликлар ҳам ўйнашни истамайдилар. Охири Уэльс бунга рози бўлади ва икки ўйин натижасига кўра 4:0 ҳисобда ғалаба қозониб ўз тарихида илк марта ЖЧ йўлланмасини қўлга киритади.\nМашҳур посбон Лев Яшин ўз дарвозасидан тўп олиб чиқяпти\nЭнг катта сенсация сифатида Италия ва Уругвай терма жамоаларининг мундиалсиз қолганини кўрсатиш мумкин. Икки карра жаҳон чемпионларидан бири Парагвайга, иккинчиси ўз қитъасида Шимолий Ирландияга имкониятни бой беради.\nСобиқ Иттифоқ терма жамоаси илк маротаба Швециядаги ЖЧда иштирок этган. Саралаш босқичида Польша билан бир хил очко тўплаган терма жамоа, қўшимча ўйинда польяклар мағлубиятга учратилади - 0:2.\nҚизиғи шундаки, Польша билан ЖЧга чиқиш ўйинида Собиқ иттифоқ терма жамоаси Москвадан поездда йўлга чиқади. Уйқусирабми ёки бошқа сабаб Эдуард Стрельцов ва Валентина Иванов поездга кеч қоладилар. Кеч бўлсада Можайскеда жамоасига етиб олган футболчиларни жамоа бош мураббийи Гаврил Качалин фахрий футболчилар, Яшин, Нетто ва Симонян ихтиёрига топширади. Бу футболчиларни кафолати ила бош мураббий уларга асосий таркибдан жой беради. Стрельцов 7-дақиқада жароҳат олишига қарамай, ўйинни давом эттиради. Битта гол ва битта голли пас. Лекин терма жамоасини мундиалга чиқишида муносиб улуш қўшган Стрельцов ЖЧга бора олмайди. ЖЧ олдидан жамоадошлари Татушин ва Огоньков билан дачада дам олган футболчи, ароқнинг кучидан бир қизга тегинади. Суд эса футболчини 12 йилга озодликдан маҳрум қилди. Футболчи 5 йиллик жазони ўтаганидан кейин озодликка чиқади.\nФинал: Бразилия - Швеция. Вава гол уряпти. Ёш Пеле эса ўнг томонда голни томоша қиляпти.\nСобиқ иттифоқ терма жамоаси ўлим гуруҳига тушади. Бразилия, Англия ва аввалги ЖЧ совриндори Австрия. Шу боис барчанинг эътибори мазкур гуруҳга қаратилган эди.\nТурнирга Бразилия ҳар томонлама тайёргарлик кўради, ҳаттоки ЖЧГа ўзлари билан тиш шифокоригача олиб келадилар. Якуний таркибни аниқлашда Феола жиддий муаммоларга учрайди. Боиси бу пайтга келиб Бразилия аллақачон футбол мамлакати бўлиб улгурган, ҳар бир ҳудуднинг кичик нуқталарида ҳам истеъдодлар етарлича топиларди. Таркиб танлаш чоғида мутахассислар махсус тест ўтказишади. Мутахассислар тест топширганлар орасида Пеле ва Гарринчани мусобақага боришга нолойиқ деб баҳолайдилар. Аммо Феола уларга ишонади.\nБиринчи турда Пеле жароҳати борлиги учун тушмайди. Гарринча эса аксинча, Феола ундан хафа бўлганди. ЖЧга тайёргарлик кўриш жараёнида "Фиорентина"га қарши ўртоқлик учрашувида Гарринча бир неча нафар футболчини дарвозабонга қўшиб алдайди. Дарвоза олдига келгач, гол урмай, тўп билан жонглёр қилиб рақибларнинг устидан кулади. Бу эса Феоланинг ғазабига сабаб бўлади.\nБразилия Австрия ва Собиқ Иттифоқ терма жамоасини мағлубиятга учратади. Собиқ Иттифоқ терма жамоаси билан ўйиндан кейин бирорта ҳам журналист Яшин терма жамоасини танқид қилмаган. Сабаби оддий эди, бу Бразилияни тўхтатиб бўлмасди.\nАнглия билан бир хил очко тўплаган Собиқ Иттифоқ терма жамоаси қўшимча ўйинда Ильиннинг 68-дақиқада киритган голи эвазига қийинчилик билан мағлубиятга учратади.\nЖЧ-58 чорак финалининг тарихда тутган ўрни катта. 1958 йилнинг 19 июнида Гётеборгда 25 000 томошабин қаршисида Бразилия Уэльсни 1:0 ҳисобида мағлубиятга учратади. Ўйиннинг 66-дақиқасида ягона голга Пеле муаллифлик қилади. Бу пайтда футбол қироли 17 ёш, 239 кунлик эди. Шу кунгача бу рекордни янгилаш биронта футболчига насиб этмаяпти.\nФранция - Шимолий Ирландия 4:0\nШвеция - Собиқ Иттифоқ 2:0\nБразилия - Уэльс 1:0\nГФР - Югославия 1:0\nОрадан кўп ўтмади, бор-йўғи 5 кун. Пеле яна бир рекордни расмийлаштирди. Уинг бу рекордини яқин йилларда биронта футболчи амалга ошира олмаса керак. Айниқса "автобусбол" даврида. Францияга қарши ўйиннинг иккинчи бўлимида Пеле хет-трик муаллифи бўлади. Ўйиндан кейинги интервьюсида, Карвальяэс битта Пелега қарши ўйнагандан кўра, 10та немис футболчисига қаршилик қилса яхши бўлишини айтади. ЖЧга яроқсиз деб топилган Пеле аввалига терма жамоасини ярим финалга, кейин финалга ва кўп ўтмай чемпионлик шоҳсупасига олиб чиқади. Якунда ПЕЛЕ ҳақли равишда чемпионатнинг энг яхши футболчиси бўлади. Бу турнирдаги яна бир рекорд, француз Жюст Фонтенга тегишли. У бир мусобақада 13та гол урган ягона ҳужумчи саналади.\nПеленинг кўзларида ёш. У ўрнатган рекордларни бугун янгилайдиган ўйинчи йўқ.\nФонтен ярим финалдаги аламини 3-ўрин учун кечган баҳсда олади. Амалдаги жаҳон чемпионлари - Германияга қарши кечган баҳсда Фонтен покер муаллифи бўлади.\nГермания ярим финалда Швецияга аламли тарзда имкониятни бой берганди. 1:0 ҳисобда олдинда бораётган Германия трма жамоаси аъзоси Юсковяк иккинчи бўлимнинг бошида рақиб футболчисини ургани учун майдондан четлатилади. Кўп ўтмай Фритц Вальтер жароҳат олиб майдонни тарк этади. 9 киши қолган Германия 81 ва 88-дақиқаларда икки маротаба тўп ўтказиб 3:1 ҳисобда имкониятни бой беради.\nФранция - Бразилия 2:5\nФРГ - Швеция 1:3\nФРГ - Франция 3:6\nГоллар: Цесларчик, 18, Ран, 52, Шефер, 84 - Фонтэн, 16, 36, 78, 89, Копа, 27 (пенальтидан), Дуи, 50\nШвеция - Бразилия 2:5\nГоллар: Лидхольм, 4, Симонссон, 80 - Вава, 9, 32, Пеле, 55, 90, Загало, 68\nШвеция: Свенссон, Бойерссон, Аксбом, Бергмарк, Парлинг, Густавссон, Скоглунд, Лидхольм, Грен, Хамрин, Симонссон\nБразилия: Жилмар, Жалма Сантос, Беллини, Нилтон Сантос, Зито, Орландо, Гарринча, Диди, Пеле, Загало, Вава\nТўпурарлар: Жюст Фонтэн (Франция) - 13, Пеле (Бразилия), Гельмут Ран (Германия) - 6тадан, Вава (Бразилия), Питер Макпарланд (Северная Ирландия) - 5тадан\nЖЧга 16 кун қолди: Швейцария - 1954\nЖЧга 17 кун қолди: Бразилия - 1950\nЖЧга 18 кун қолди: Франция - 1938\nЖЧга 19 кун қолди: Италия - 1934\nЖЧга 20 қолди: Уругвай - 1930\nХориж маълумотлари асосида\nНодирхўжа Юлдашев тайёрлади.


Максим Шацких: «Лобановский билан илк суҳбатим 7 дақиқа давом этган» » Ўзбекистон янгиликлари – Zamin.uz\nМаксим Шацких: «Лобановский билан илк суҳбатим 7 дақиқа давом этган»\n27 январь 2019, 06:00\nКиевнинг «Динамо» клубида 10 йил фаолият олиб борган Максим Шацких айни пайт жамоа мураббийлар штабидан жой олган. Яқинда Ўзбекистон термасининг собиқ ҳужумчиси Dynamo.kiev.ua сайтига интервью берди. Қуйида ана шу суҳбатни ўқишингиз мумкин.\n— Максим, фурсатдан фойдаланиб, қизингизнинг тўйи билан муборакбод этамиз.\n— Умуман, оилангиз бундай байрамларни қандай нишонлайди?\n— Ҳар сафар ҳар хил. Ўтган йили Янги йилни Майамида, қизимникида нишонлагандик. Бу йил ҳам у ерда бўлдик, фақат тўйга бордик. Одатда, бундай тадбирларни Киевда ўтказамиз, дўстларимизникига борамиз. Бир сафар оғайнилар билан машҳур фильмдаги каби ҳаммомга борганмиз. Адашмасам, ўшанда 30 декабрь эди.\n— Энди миллионлар ўйинига кириб келишингиз ҳақида гаплашсак. Футболдаги дастлабки қадамларингиз қандай бўлган?\n— Аксарият болалар каби биз ҳам ҳовлида тўпнинг орқасидан югуриб юрардик. Мактаб ёшига етганимда, футбол тўгарагига ёзилганман. Болалигимдан футбол ўзига ром этган, акам ҳам шу йўлдан борган, отамнинг ҳам мазкур спорт турига алоқаси бўлган. Футболга кучли меҳр қўйишим сабабли мактабда муаммолар юзага келган. Машғулотлар туфайли дарсларни қолдиришга тўғри келарди. Лекин ўқитувчиларим вазиятга реал баҳо беришарди. Бу борада омадим келган.\n— Максим Шацких спортнинг бош-қа турларига қатнашиши мумкинмиди?\n— Эсимда, ота-онам дастлаб сузиш, кейин дзюдо тўгаракларига беришган. Ушбу спорт турлари билан жуда кам вақт шуғулланганман. Фикр-у хаёлим футболда эди.\n— (Максимнинг суратига ишора қилиб) Мана бу фото қачон олинганини эслайсизми?\n— Бу Тошкентнинг биринчи чемпионати. Биз унда ғолиб чиққанмиз. Ўшанда «Пахтакор» мактабига қатнардим. Мазкур турнирда энг яхши тўпурар бўлганман. Суратда менга мукофотни Миржалол Қосимов топширмоқда.\n— Бошиданоқ марказий ҳужум чизиғида ўйнаганмисиз?\n— Болалар футболида аниқ бир позицияда ҳаракат қилмайсиз. Шу боис ҳужумда ҳам, ярим ҳимояда ҳам, ҳимояда ҳам ўйнаганман.\n— Мудофаа чизиғида қандай ўйнагансиз?\n— Охирги ҳимоячи сифатида ўйнаш менга ёқарди. Тезлигим яхши эди, мендан деярли қочиб кета олмасдилар. Биз «либеро» схемаси бўйича ўйнардик.\n— Ўзбекистондан кейин уч йил Россияда ўйнадингиз. Ҳаммаси қандай бошланган?\n— Россияга 16 ёшимдаёқ чиқиб кетганман. Лекин рус чемпионатига йўл олгунимга қадар «Пахтакор» мактаби қошида «Ютка» номли клуб ташкил этилган. Ана шу жамоа сафида собиқ иттифоқ иккинчи лигасида қатнашишга муваффақ бўлганман. Биз биринчиликда ғолиб чиққанмиз. Аммо собиқ иттифоқ бўлиниб кетгани боис биринчи лигада ўйнаш насиб қилмаган.\n— Киевнинг «Динамо»сига келишдан олдин «Спартак» ва «Зенит» жамоалари кўригида бўлгансиз. Нима учун ушбу жамоалардан бирига ўтмагансиз?\n— «Спартак»ка нима учун тўғри келмаганимни ўзим ҳам билмайман. Чунки бу жамоада мен билан ҳеч ким гаплашмаган. Ваҳоланки, «Спартак»нинг учта кўригида тўлиқ қатнашганман. Ўшанда жамоани Олег Романцев бошқарарди. Вячеслав Грозний эса ёрдамчиларидан бири эди. Лекин уларнинг иккиси ҳам мен билан бирор марта мулоқот қилмаган. Умуман олганда, барча янгилар машғулотларни деярли алоҳида бажарганмиз. Учинчи йиғиндан сўнг Москвага қайтганмиз. Менга шунчаки, уйга чипта олиб берилган. Шу билан «Спартак»даги «фаолиятим» ниҳоясига етган. Ҳеч ким вазиятни тушунтирмаган.\n— Жаҳлингиз чиққанми?\n— Гап унда эмас. Мен билан мулоқот қилмаганликлари ёқмаган. Ахир бир неча дақиқа ажратишса бўларди-ку.\n— «Зенит» билан нима бўлган?\n— У ерда мутлақо бошқача ҳолат кузатилган - Питердан ўзим кетганман. Бу клубнинг иккита йиғинида қатнашганман. Биринчи сафар Бишовец қўл остида, иккинчисида эса Давидов мураббийлигида. Қисқаси, бу клубга қалбим илимаган.\n— «Динамо» варианти қандай пайдо бўлган? Ўшанда 20 ёшда эдингиз ва «Балтика»да ўйнардингиз?\n— «Балтика»нинг биринчи лига доирасида иккита учрашуви қолганди. Ўша ўйинларнинг дастлабкисига тайёргарлик кўраётганимизда, Терлецкий ва Биба боришган. Биз ўтириб, гаплашиб олдик ва мен «Динамо» сафида ўйнашга шу заҳоти рози бўлдим. Аммо «Балтика»нинг қолган иккита ўйинини ҳам ўтказдим. Айнан ўша пайт «Спартак» вакиллари ташриф буюришди. Уларга «Тўрт ой олдин учта йиғинларингда қатнашдим. Лекин сизларга керак бўлмадим», дедим. Улар эса «Ҳозир вазият умуман ўзгарган», дейишди. Шунда ҳиссиётларга берилмаган ҳолда «Кечирасизлар, лекин «Динамо»га ўтишга розилик бердим», дедим. Ушбу жавобимдан кейин ҳам уч кун аврашга уринишди, бироқ ҳаммаси натижасиз бўлди.\n— Агар «Спартак» вакиллари Терлецкий ва Бибадан олдин келишганида, нима қилган бўлардингиз?\n— Ҳар қандай ҳолатда ҳам «Спартак»ка ўтмасдим.\n— Бир неча бор болаликда Киевнинг «Динамо»сига мухлислик қилганингизни айтгансиз. Қарор қабул қилаётганингизда шу жиҳат ҳам роль ўйнаганми ёки шартнома шартлари маъқул келганми?\n— Мени шунчаки, «Динамо»га таклиф қилишган. Бу жамоада ўйнаш орзум эди. Боз устига, ўша йили якунланган мавсумда киевликларнинг ЕЧЛдаги ўйинларини томоша қилгандим. Жамоа нуфузли турнирнинг ярим финалига қадар етиб борган.\n— «Динамо» трансферингиз учун қанча тўлаганини биласизми?\n— Фақат гап-сўзларни эшитганман. «Динамо»га ўтишга розилик беришим ҳамоно тушунарсиз равишда менинг «эгаларим» пайдо бўлишган. Лекин ўшанда ҳеч қайси клуб билан аниқ бир шартномага эга эмасдим. Ҳамма жойда ижара асосида ўйнардим. Эшитишимча, «Динамо» менинг трансферим учун бир миллион доллар атрофида тўлаган.\n— Лобановский ҳақида сўрамасак бўлмайди. У билан дастлабки учрашувингизни эслайсизми?\n— Нафақат эслайман, балки ўша ҳолат ҳамон кўз ўнгимдан кетмайди. Киевга келишим билан аэропортдан тўғри Лобановскийнинг олдига борганмиз.\n— Суҳбат узоқ чўзилганми?\n— Етти дақиқа. Эшик очилгач, Валерий Васильевичнинг ёрқин чеҳрасини кўрганман. У билан яккама-якка суҳбат қурганмиз.\n— Ушбу суҳбатдан қандай таассурот олгансиз?\n— Киришим билан муздек тер босиб кетган. Чунки ким билан гаплашаётганимни билардим. Кейин унинг саволларига тўғри жавоб бердимми ёки хато қилдимми, деб чўчиганман.\n— Суҳбат чоғида Лобановский ўзини қандай тутган? Жиддий бўлганми ёки ҳазиллар билан сизни руҳлантирганми?\n— Унинг юзида табассум кўрмаганман, лекин аниқ-тиниқ гапирган.\n— «Динамо»га келганингизда, сизни Шевченкога ўринбосар деб билишган. Бу салбий таъсир ўтказмаганми?\n— Унчалик эмас. Ҳар бир учрашув, турнирдан кейин солиштиришлар бўларди. Аввалига тинимсиз таққослашга уринишарди. Албатта, бунга эътибор бермасликка ҳаракат қилардим. Лекин барибир, матбуотни ўқишимга тўғри келарди. Ҳар нима қилганда ҳам руҳий босимни енгиб ўтганман, деб ҳисоблайман. Шевченко «Милан»да ажойиб ўйнаб кетганидан кейин эса бу солиштиришлар ўз-ўзидан йўқолиб кетган.\n— Юлдузли «Динамо»га мослашиш қийин кечмаганми? Тиззаларингиз қалтирамаганми?\n— Йўқ. Ўзимни ушбу клубда олдиндан ўйнаётгандек ҳис қилганман. Албатта, бунда биринчи навбатда жамоанинг ҳиссаси катта бўлган.\n— «Динамо»да юлдузлик касалига чалинганлар бормиди?\n— Ҳис қилмаганман. Ҳарқалай, ҳеч кимнинг «бурни кўтарилмаганди».\n— «Динамо»нинг қайси ўйинчиси майдондаги ҳаракатлари билан лол қолдирган?\n— Ўз амплуамдан келиб чиқадиган бўлсам, биринчи навбатда, ҳужумкор футболчиларни тилга оламан. Белькевич, Хацкевич, Кардаш, Косовский, Яшкин, Дмитрулин шулар жумласидан. Улар менга «Сен, энг муҳими югур! Тўп ўзи олдингга бориб тушади», дейишарди.\n— Александр Хацкевични эсга олдингиз. Айни пайт мураббийлар штабида у билан бирга ишлаяпсиз. Ўшандаги «Динамо»да муносабатларингиз қандай эди?\n— Ажойиб. Николаич билан ҳамиша дўст бўлганмиз, бўш вақтларимизни кўпинча бирга ўтказганмиз. Умуман олганда, жамоамиз аҳил эди. Оилаларимиз ўртасида яқин алоқалар ўрнатгандик, табиат қўйнига чиқардик.\n— Xацкевич футболчи сифатида қўпол бўлган...\n— Ўшанда бундай ҳолат «Динамо»нинг ҳамма ўйинчисида кузатилган. Бизда бир нарса бор эди: агар машғулотлардан тоза кийим билан қайтсангиз, демак яхши шуғулланмагансиз. Жамоамизда ҳеч ким шеригидан ортда қолишни истамасди.\n— «Динамо»га келишингиз билан «Жальгирис»га қарши учрашувда «дубль» қайд этгансиз, кейин «Ольборг» билан бўлган баҳсда яна ҳисобингизга гол ёздиргансиз. Дастлабки учрашувларни муваффақиятли ўтказишингизга сабаб нимада?\n— Шундай йигитлар билан ўйнаб, гол урмасликнинг иложи йўқ эди. «Жальгирис» дарвозасини ишғол қилганимни эслайлик. Валик Белькевич тўпни шу қадар идеал тарзда етказиб берганки, мендан фақатгина дарвоза томон зарба йўллаш талаб этилган, холос. Афсуски, ўша ўйинда бир нечта вазиятларни йўққа чиқарганман. Агар ҳамма имкониятларимдан унумли фойдаланганимда, тўпурарлик борасида Олег Блохиндан ўтиб кетган бўлармидим (кулади).\n— Киев, Украина, одамлар, мухлислар ҳақидаги фикрингиз қандай бўлган?\n— Супер! Киевни бу ерга келганимдан бир ой ўтмасданоқ ёқтириб қолганман. Турмуш ўртоғим билан ҳам шундай бўлган. У «Киевдан бошқа шаҳарда яшамайман», деб кўп айтади.\n— «Динамо»да олти нафар мураббий қўл остида ишлагансиз: Лобановский, Михайличенко, Буряк, Демьяненко, Сабо, Сёмин. Лобановский хусусида гаплашдик. Қолганлари ҳақида қандай фикрдасиз?\n— Михайличенко узоқ вақт Лобановскийнинг шогирди бўлган. Шу боис мураббийлик жараёни унчалик фарқ қилмаган. Ўйлашимча, Алексейга бироқ совуққонлик етишмаган. Демьяненко ҳам бу соҳада Валерий Васильевичдан сабоқ олган. Аммо уни ўзгача мураббий сифатида қабул қилганмиз. Михайличенкодан сўнг «Динамо»ни Буряк қабул қилиб олган. У жамоани жуда кам вақт бошқарган. Менимча, бу бизнинг айбимиз. Сабо... Йожефовични бир сўз билан таърифлаш қийин. Сёмин ҳақида гапирадиган бўлсам, у ҳам ўз қарашлари билан келган.\nЯнгиликлар » Спорт » Максим Шацких: «Лобановский билан илк суҳбатим 7 дақиқа давом этган»\n21:38 Максим Шацких: "Япония футболчилари роботга ўхшайди, Саудия эса уй жамоаси"\n11:04 Максим Шацких: «Қосимов билан «Бунёдкор» ўсишга эришади»


Ўзбекистонда коронавирус: 22 июль асосий хабарлари\n17:45 22.07.2020 (Янгиланган 18:06 22.07.2020)\nБир сутка давомида 443 кишида коронавирус аниқланди, Ўзбекистонда коронавирус инфекцияси қайд этилганлар сони 18 324 нафарни ташкил қилмоқда.\nБугуннинг ўзида 145 нафар бемор тузалиб, ўз уйларига кузатилди. Республика бўйлаб жами соғайганлар сони 9 554 нафарга етди.\nАйни пайтда 8 673 нафар беморга белгиланган стандартлар бўйича даво чоралари кўрилмоқда.\nУй шароитида даволанаётганлар сони 1 минг 706 нафарни ташкил қилмоқда.\nНукус шаҳрида яшовчи 42 ёшли Б.Д.да (эркак) жорий йил 3 июль куни “COVID-19” инфекцияси тасдиқланган ва Қорақалпоғистон Республикаси юқумли касалликлар шифохонасига ётқизилган. Унга “COVID-19” инфекцияси ўта оғир кечиши, икки томонлама пневмония ташхиси қўйилган. Хасталик ўткир нафас етишмовчилиги, ўткир респиратор дистресс синдроми, ўткир юрак қон-томир етишмовчилиги, полиорган етишмовчилиги, семизлик 2-даражаси асоратлари билан кечган.\nКоронавирусдан уйда даволанаётган беморлар сони очиқланди\nЯна бир ҳолат: Яккасарой туманида яшаган 80 ёшли В.Х. (аёл)да 18 июль куни “COVID-19” тасдиқланган ва у Тошкент тиббиёт академияси кўп тармоқли клиникаси реанимация бўлимига ётқизилган. Унга “COVID-19” инфекциясининг ўта оғир кечиши, икки томонлама пневмония ташхиси қўйилган. Хасталик ўткир нафас етишмовчилиги, ўткир респиратор дистресс синдроми, ўткир юрак қон-томир етишмовчилиги асоратлари билан кечган.\nЎзбекистонда жами 97 киши пандемия қурбони бўлди.\nНовосибирск шаҳрида таҳсил олаётган 200 га яқин ўзбекистонлик талаба чартер рейс орқали мамлакатга олиб келинди. Сибир федерал округида таҳсил олаётган талабалар карантинга олинади.\nТест синовларини кейинга кўчириш бўйича таклиф берилган. Карантин чекловлари қачон бекор қилинса, имтиҳон ўшанда ўтказилади.\n“Агар 15 августда бекор қилинса, 15 августдан кейин, 1 сентябрда бекор қилинса, 1 сентябрдан кейин ўтказилади. Имтиҳонлар ўтказиладиган жойлар ҳали тасдиқланмаган. Тасдиқлангандан кейин маълум қилинади. Стационарга айлантирилган павильонда имтиҳон ўтказилмайди.\nТест синовлари учун танланган жойлар катта сиғимли иншоот бўлиши аниқ” – деди ДТМ бош бошқарма бошлиғи Барно Ражабов.\nЖаҳон соғлиқни сақлаш ташкилотининг Европа минтақавий бюроси Ўзбекистонга қиймати 4 миллион доллардан зиёд инсонпарварлик юкини етказиб берди. 1-чи партияда - 619,4 минг дона ҳимоя воситаси ва 2,1 млндан зиёд жарроҳлик ниқоби, 2 - чи партияда ҳимоя кўзойнаги (95,2 минг дона), ҳимоя халатлари (178 минг дона), жарроҳлик ниқоблари (12 минг дона), KN95 респиратор ниқобларидан (1 млн дона) етказиб берилди.\nСўнгги маълумотларга кўра, инфекцияни юқтириб олган кишиларнинг сони 14,9 миллиондан ошди, 616 минг киши вафот этди. Энг кўп ҳолатлар АҚШда (3,9 млн), Бразилияда (2,2 млн), Ҳиндистонда (1,2 млн).


Қарзни тўғри расмийлаштирамиз: чув тушмасликнинг йўллари - Erkak.uz\nҚарзни тўғри расмийлаштирамиз: чув тушма...\nFeruza 29.07.2017 08:03 1517 01\nЮридик жиҳатдан буни қандай расмийлаштириш тўғри бўлади – бу саволга Ўзбекистон Ҳакамлик судлари уюшмаси судьяси Азамат Ҳатамов сўзлаб берди.\nПул бераркансиз, кимга ва қандай мақсадлар учун қарз бераётганингизни ўйлаб олишингиз керак. У ишончли одам бўлса ҳам, эҳтиёткорлик ортиқчалик қилмайди – қарз мажбуриятини юридик расмийлаштириш керак, бунинг учун қарз шартномаси тузилади.\n“Яқин кишисидан тилхат олиш? Бу қандай гап!?”– қариндошингиз ёки дўстингиз шундай фикрга бориши табиий. Бироқ, агар у инсон ҳақиқатан қарзни қайтаришни истаётган бўлса, тилхат ёзиб бериш унга мутлақо оғир тушмайди. Бу ҳужжат қарздорга у зиммасига юридик мажбуриятлар олганлигини эслатиб туради.\nТилхатми ёки қарз шартномаси?\nАгар қарз суммаси энг кам иш ҳақининг ўн баробаридан кам бўлса, жисмоний шахслар ўртасидаги қарз шартномасини оддий ёзма шаклда (тилхат кўринишида) тузиш тавсия этилади. Бу ҳолатда нотариал тасдиқлаш ва гувоҳларнинг мавжуд бўлиши талаб этилмайди.\nБундан катта суммаларда юристлар қарз шартномасини тузишни тавсия этадилар, унда томонлар келишувининг барча жиҳатлари кўрсатиб ўтилиши керак. Шунингдек, ҳужжатни нотариал идорада расмийлаштириш лозим – бу иккала томон учун ҳам чиқимли бўлишини ёдда тутинг. Шу сабабли, аксарият ҳолларда, кредиторлар гувоҳлар иштирокида тилхат ёздириб олиш билан кифояланадилар. Мазкур ҳужжат нотариусда имзоланган шартнома билан баробар кучга эга бўлади.\nЎзбекистон Республикаси Фуқаролик кодексининг 737–743- моддаларида қисман қарз расмийлаштирилишидаги фуқаролик ҳуқуқлари тушунтирилади ва улардан ҳамма бохабар бўлиши лозим.\nПул маблағларини тақдим этиш тўғрисидаги шартнома ўз ичига қуйидагиларни олиши керак:\n– тилхатнинг ҳуқуқий номланиши (пул маблағларини (ғаразли ёки беғараз асосда) қайтариш шарти билан олиш тилхати);\n– қарздор ФИО ва паспорт маълумотлари;\n– рақамли ва ёзма шаклда қарз суммаси;\n– қайтариш шарт-шароитлари (фоиз миқдори ёки унинг мавжуд эмаслиги);\n– қарзни қайтариш муддати ва пулларни қарз берувчига бериш усули;\n– сана, икки томон имзоси ва гувоҳлар имзоси.\nШартнома икки нусхада тузилади – икки томонга биттадан.\n80 фоиз ҳолатларда одамлар қарз мажбуриятлари тўғрисидаги ҳужжат тузишда хатога йўл қўядилар. Юқорида келтирилган бандлардан бирининг мавжуд эмаслиги ёки тўлиқ бўлмаган маълумотлар суд жараёнида қарз берувчи учун жиддий муаммолар келтириб чиқариши мумкин. Шу сабабли, яхшиси, барча маълумотларни яхшилаб текшириш лозим. Қарз олувчи пул олингани ҳақидаги тилхатни ўз қўли билан ёзиши лозим: келгусида бу қарздорнинг ўз имзосидан тонишининг олдини олади. Зарур ҳолларда ҳужжат экспертизага берилиши мумкин.\nАгар сиз ҳужжат тузилишининг тўғрилигига шубҳалансангиз, юристга мурожаат қилинг ёки адвокат билан маслаҳатлашинг. Тўғри тузилган шартнома (ёки тилхат) суд муҳокамасида ютиб чиқиш учун етарли асос бўлади.\nПулни тайинли инсонга қарз бераётганингизга ишонч ҳосил қилиш учун кичик суриштирув ўтказинг ва қуйидаги жиҳатларга эътибор беринг:\n– пул нима учун кераклиги;\n– қарз олувчининг молиявий ва ижтимоий ҳолати;\n– қарз олувчининг иш жойи;\n– тилхат муддати тугагач, хатарни тахминий баҳолаш.\nМуддат тугади, пулдан эса дарак йўқ\nАгар қарздор пулни қайтаришдан бош тортаётган бўлса, биринчи навбатда участка нозири ва маҳалла қўмитасини хабардор қилиш керак. Агар бу икки инстанция қарздорни инсофга чақира олмаса, сиз ҳеч иккиланмай судга мурожаат қилишингиз мумкин. Қонунга кўра, сиз муддат тугаган сананинг эртасигаёқ, қардзорни огоҳлантириб ўтирмай, судга мурожаат қилиш ҳуқуқига эгасиз.\nДаъво аризаси намунаси:\nЎзР ЖК 327- моддасига кўра, бировнинг пул маблағларидан фойдаланганлиги учун қарздор ЎзР МБ қайта молиялаш ставкасидан келиб чиқиб фоизлар тўлаши керак, у ҳозирда йиллик 14%ни ташкил қилмоқда. Масалан, агар қарз суммаси 10 млн сўм бўлса, йиллик 14% ҳисобидан бир кун учун фоиз 3835 сўмга тенг бўлади. Агар муддат тугаганидан, айтайлик, 180 кун ўтиб кетса, фоизлар суммаси 690 410 сўмни ташкил қилади.\nФоизлардан ташқари, тўлов чўзилгани учун жарима белгиланиши ҳам мумкин. Жарима суммасини тилхатда кўрсатиш лозим.\nЮридик шахс бўлсачи?\nАгар юридик шахс ноинсофлик қилаётган бўлса, албатта юрист билан маслаҳатлашинг. Ҳар бир шартномада баҳсли масалалар қандай ҳал этилиши ёзиб қўйилган банд (тушунчалар) бўлади. Юридик шахс билан шартнома тузишда, унда ҳакамлик ёки бошқа судларни кўрсатиб ўтиш лозим.\nБу ҳолда ҳам пулларни қайтариб олиш мумкин, бироқ бунда барча нозик жиҳатларни ҳисобга олиш керак. Биринчи навбатда адвокатга мурожаат қилиш керак. Бу ҳолатларда қандай нозик нуқталар бўлади? Қаллоблар – ҳар кимдан қарз олиб, ҳеч кимга бермай еб кетадиган одамлар ҳам учрайди. Шунингдек, ҳали бу борада пихини ёрмаган кишилар ҳам бор. Бундай ҳолатда қарз қайтарилмаса, ҳуқуқни муҳофаза қилиш органларига мурожаат қилишга мажбур бўлишингизни айтиб огоҳлантириб қўйинг.\nСудда иш бериши мумкин бўлган яна бир факт – шоҳидларнинг мавжудлиги. Судда икки томонга можарони тинчлик йўли билан ҳал этиш таклиф этилади, лекин, агар қарздор гапга кўмаса, иш бўйича ЎзР ЖК 168–169- моддалари бўйича қаллоблик юзасидан жиноий жараён қўзғашлари ҳам мумкин.\nШуни ёдда тутиш керакки, қарз шартномасини нотўғри тузиш аксарият ҳолатларда фуқаролик-ҳуқуқий баҳсларга олиб келади. Қарз мажбуриятлари бўйича 90% вазиятда ҳакамлик, фуқаролик ва хўжалик ишлари судларида пулини қайтариш истагида бўлган томон қарз шартномасини тузишда юридик хатоликларга йўл қўйган ёки қарздор билан мутлақо ҳеч қандай ҳужжат имзоламаган бўлиб чиқади.\n90% вазиятда даъвогар қарз шартномасини тузишда юридик хатоликларга йўл қўйган ёки қарздор билан мутлақо ҳеч қандай ҳужжат имзоламаган бўлиб чиқади.\nШундай ҳам бўладики, қарздор қарзидан тўлиқ қутилган бўлади, лекин қарз берувчи гўёки қарз қайтарилмаганлиги ҳақида судга даъво билан чиқади. Қарздор ҳам ҳазир бўлиши керак: қарзни бўлиб-бўлиб тўлаганда ҳар гал қайтарилган пул суммаси кўрсатилган тилхат олиш лозим. Акс ҳолда, қарзни тўлаб ҳам, виждонсиз кредитордан қутулиб бўлмай қолади.\nҚарз тўлови билан гўзал. Тилхат эса, бу тўловни юридик жиҳатдан мустаҳкамлайди. Шу сабабли, кимга қарз беришингиздан қатъий назар, эҳтиёт-шарт ўзингизни ҳимояланг ва қарз битимини тасдиқловчи ҳужжатни расмийлаштириб қўйинг.


Interfutbol.Uz | Қозоқ футболида ўзбекча имзо\nҚозоқ футболида ўзбекча имзо\n2020-07-10 04:23:00 365 0 Ahadxon\nҚозоғистоннинг prosports.kz сайти мамлакат футболида ўзига яраша из қолдирган хорижлик футболчиларни бирма-бир ёдга олди. Жумладан, ижодкорлар ўзбекистонлик легионерларга ҳам алоҳида тўхталишди. Бинобарин, бир қатор ўйинчиларимизни маҳаллий мухлислар ўз ишларининг ҳақиқий профессионаллари сифатида эслаб қолишган. Ўзбекистонлик легионерлардан тузилган ўзига хос рамзий жамоа 3-4-3 чизмасига асосланди. Эътиборлиси, ярим ҳимоя ва ҳужумда рақобат шу қадар кучлики, ҳаттоки, Киев «Динамо»си таркибида Украинанинг 6 карра чемпиони бўлган, Европа Чемпионлар Лигасида осиёликлар орасида биринчи бўлиб гол урган ва албатта, Ўзбекистон миллий жамоасининг энг яхши тўпурари Максим Шацких ҳам асосий таркибдан четда қолди...\nДарвозабон: Павел БУГАЛО (21.08.1974)\nҚозоғистондаги клублари: «Женис», «Жетису», «Ордабаси»\nУшбу голкипер Қозоғистон чемпионатига маҳорат тўплаган ҳолда ташриф буюрганди. Бугало «Женис» билан 27 ёшида шартнома имзолади. Ўзбекистонлик дарвозабон пойтахт клуби таркибида Қозоғистон кубогини қўлга киритди, кейинчалик Толдиқўрғон ва Шимкентда бир-биридан ажойиб мавсумларни ўтказди.\nҲимоячи: Февзи ДАВЛЕТОВ (20.09.1972)\nҚозоғистондаги клублари: «Иртиш», «Жетису», «Мегаспорт»\nФевзи Давлетов - Ўзбекистоннинг қозоқ футболидаги ёрқин вакилларидан бири. У 2000 йиллар бошида «Иртиш»нинг асосий футболчилари қаторидан жой олиб, Павлодар жамоасининг 2та чемпионлик унвонини қўлга киритишига катта ҳисса қўшди. Давлетов «Иртиш»дан кейин Қозоғистоннинг яна икки клуби - «Жетису» ва «Мегаспорт»да ҳам ўйнаб, сўнгра ўз юртига қайтди.\nҲимоячи: Спартак МУРТАЗОЕВ (07.10.1977)\nҚозоғистондаги клублари: «Ордабаси», «Ясси-Сайрам», «Атирау»\nНоодатий исмга эга бу футболчи қозоқ ўлкасида бирор-бир совринга эга чиқмади. Шунга қарамай, ўз ўйини билан маҳаллий мухлислар, айниқса, Шимкентнинг «Ордабаси» клуби ишқибозлари ёқимтойига айланди.\nҚозоғистондаги клублари: «Тараз», «Есил-Богатирь», «Восток»\nУшбу ҳимоячининг ҳисобида Қозоғистон олий дивизионида ўтказилган 100дан ортиқ ўйин бор, асосий ютуғи эса - чемпионлик медали. Фарҳод 1996 йили «Тараз» таркибида шундай муваффақиятга эришганди.\nЯрим ҳимоячи: ОЛЕГ СОБИРОВ (13.03.1981)\nҚозоғистондаги клублари: «Ордабаси», «Мегаспорт», «Жетису», «Тобол», «Актобе», «Жетису», «Восток», «Атирау», «Сункар»\nШонли «Пахтакор»нинг машъум фожиа туфайли ҳаётдан кўз юмган футболчиларидан бири Владимир Собировнинг ўғли Шимкентга мослашиб, Қозоғистон фуқаролигини ҳам олди. Лекин у мамлакатга Ўзбекистон терма жамоаси аъзоси ва ўз юртининг икки карра чемпиони сифатида ташриф буюрганди. Кичик Собиров Қозоғистон чемпионатида бой биографияга эга бўлди - бу ердаги фаолиятини «Ордабаси»да бошлаб, шу клубда якунлади. Ярим ҳимоячи бу орада Қозоғистоннинг яна 8та жамоасида ўйнади. Олег иккинчи ватанидаги энг салмоқли ютуқни эса «Тобол» таркибида қўлга киритди - 2010 йили бўйнига олтин медаль тақди.\nЯрим ҳимоячи: Виктор КАРПЕНКО (07.09.1977)\nҚозоғистондаги клуби: «Қайрат»\nТезкор, бардошли ва техник салоҳияти юқори хавбек Қозоғистонда тўлиқсиз икки мавсум тўп сурди, аммо шу муддат ичида ўзининг нималарга қодирлигини кўрсатишга улгурди. Карпенко «Қайрат» сафида асосий футболчилардан бирига айланди, бронза медалига эга чиқди, кейинги йили эса 8та гол билан жамоасининг энг яхши тўпурарига айланди.\nЯрим ҳимоячи: Марат БИКМАЕВ (01.01.1986)\nҚозоғистондаги клуби: «Актобе»\nМарат Бикмаев «Актобе»га келганида, нафақат Ўзбекистон биринчилиги, балки Россия Премьер-лигасида ҳам тўп суриш тажрибасига эга эди. Эҳтимол, унинг қозоқ ўлкасидаги фаолияти бундан-да самарали чиқарди, агарда «Тобол»га қарши баҳсда жиддий жароҳатга йўлиқмаганида. «Қизил-оқлар» айни шу муаммо туфайли ўзбекистонлик хавбек билан шартномани узайтиришни хоҳлашмади. Шунга қарамай, Бикмаев «Актобе» билан 2013 йили чемпионлик унвонини қўлга киритишга улгурди. Бир йил аввал эса «бронза»га эга бўлганди.\nЯрим ҳимоячи: Темур КАПАДЗЕ (05.09.1981)\nҚозоғистон Премьер-лигасига ватандоши Бикмаев билан бир вақтда ташриф буюрган ярим ҳимоячи чемпионатда Маратдан бир мавсум кўпроқ тўп сурди. Шу боис ҳам, Темур ҳамюрт-клубдошидан кўпроқ соврин ютди. 2012 йилги «бронза» ва кейингисидаги «олтин»дан ташқари, Кападзенинг ютуқлари рўйхатида мавсум-2014да расмийлаштирилган «кумуш» ва Қозоғистон суперкубоги ҳам бор.\nҲужумчи: Улуғбек БАҚОЕВ (28.11.1978)\nҚозоғистондаги клублари: «Тобол», «Жетису», «Иртиш»\nБақоев - Қозоғистон футболидаги энг яхши легионерлардан бири, шубҳасиз, кучли тўпурар. 111та гол ўзбекистонлик ҳужумчига 28та чемпионат давридаги мерганлар рўйхатида 6-ўринни тақдим этиб турибди. Улуғбек Қозоғистондаги барча ютуқларига «Тобол» таркибида эришди, 2007 йили мамлакат кубогини қўлга киритган бўлса, 3 мавсумдан сўнг чемпионликни ҳам тантана қилди.\nҲужумчи: Жаъфар ИРИСМЕТОВ (23.08.1976)\nҚозоғистондаги клублари: «Қайрат», «Олма-Ота», «Актобе»\nРоссия чемпионатига мослашишда қийинчиликларга учраган Ирисметов Қозоғистонга йўл олди. Бу ерда Жаъфар учун Олма-Отанинг икки клуби чин маънода омад келтирди - «Қайрат» билан биринчилик олтин медалига сазовор бўлди, «Олма-Ота» сафида эса кубокни қўлга киритди. Таъкидлаш жоиз, маҳоратли ҳужумчи ўша мавсум жанубий пойтахт клуби қисқа тарихида ягона совринга эга бўлганида, қайсидир маънода чемпионликка ҳам эришганди. Зеро, Ирисметов 2008 йилни айнан «Актобе»да бошлаганди.\nҲужумчи: Александр ГЕЙНРИХ (06.10.1984)\nҚозоғистондаги клублари: «Актобе», «Ордабаси»\nАлександр Гейнрих 3та мамлакат - Ўзбекистон, Россия ва Қозоғистон чемпиони ҳисобланади. Келиб чиқиши немисларга бориб тақаладиган форвард ҚПЛ-2013даги «олтин»дан ташқари, «Актобе» таркибида яна икки хил соврин, шунингдек, мамлакат суперкубогини ҳам ютди. Гейнрих футболчилик фаолиятини якунлаган 2017 йили эса, «Ордабаси» билан биринчиликнинг бронза медалига сазовор бўлди.\nБош мураббий: Темур КАПАДЗЕ. «Актобе»нинг собиқ ярим ҳимоячиси ўзбек футболида келажаги порлоқ мутахассислардан бири саналади. Темур Тоҳирович айни пайт Ўзбекистон миллий жамоаси бош мураббийи Вадим Абрамовнинг штабидан ўрин олган. Шу вақтнинг ўзида ёшлар термасини ҳам шуғуллантирмоқда.\nСергей ЗАХАРЕЦКИЙ (12.01.1977)\nҚозоғистондаги клублари: «Олма-Ота», «Оқжетпес»\nВладимир УМАРОВ (22.07.1979)\nҚозоғистондаги клуби: «Тараз»\nАндрей ВЛАСИЧЕВ (27.01.1981)\nҚозоғистондаги клуби: «Ордабаси»\nЕгор ГЛАДКОВ (17.02.1979)\nҚозоғистондаги клублари: «Есил», «Оқжетпес», «Жетису», «Тараз»\nЁрқин НАЗАРОВ (11.10.1974)\nҚозоғистондаги клублари: «Синтез», «Тараз», «Ясси», «Ордабаси»\nМихаил САВОЧКИН (27.11.1979)\nҚозоғистондаги клублари: «Тараз», «Горняк»\nАлександр КАРСЕВ (01.04.1981)\nАбдуқаҳҳор МАЪРУФАЛИЕВ (10.05.1971)\nҚозоғистондаги клуби: «Есил-Богатирь»\nМухтор ҚУРБОНОВ (26.01.1975)\nҚозоғистондаги клублари: «Қайрат», «Ясси», «Жетису»\nДилмурод НАЗАРОВ (12.04.1976)\nҚозоғистондаги клублари: «Қайсар», «Тараз»\nШерзод НАЗАРОВ (21.11.1979)\nМаксим ШАЦКИХ (30.08.1978)\nҚозоғистондаги клуби: «Локомотив»


«ҚАЙ ҲОЛЛАРДА ЧАҚАЛОҚНИ ЭМИЗИШ МУМКИН ЭМАС?» | Суғдиёна биринчи аёллар электрон журнали\n«ҚАЙ ҲОЛЛАРДА ЧАҚАЛОҚНИ ЭМИЗИШ МУМКИН ЭМАС?»\n— Баъзан гўдакка она сути зарарли таъсир кўрсатар экан. Эмизикли аёл қандай ҳолатларда чақалоғини кўкрак сути билан боқиши мумкин эмас? Латофат Арзиева, Жиззах шаҳри\n— Аслида она сути гўдак учун энг фойдали озуқа, унинг ўрнини ҳеч нима босолмайди. Бироқ айрим пайтларда эмизикли аёлнинг жиддий касалликлари туфайли чақалоққа кўкрак сутини бериш тавсия этилмайди. Масалан: агар эмизикли аёл ОИТС инфекцияси билан зарарланган бўлса;\nона жиддий хасталик билан оғриб, муолажа пайтида гормон, транквилизатор, бактерияларга қарши воситалар қабул қилган бўлса (чунки бундай дорилар кўкрак сути орқали болага ҳам ўтиши ва унинг саломатлигига салбий таъсир этиши мумкин);\nэмизикли аёл сил касаллигининг очиқ шакли билан оғриганда;\nона гепатит С га чалинган ҳолларда чақалоқни эмизиши мумкин эмас.\nХуллас, гўдакни кўкрак сути билан боқишда она ва боланинг умумий ҳолати ҳисобга олиниши зарур.Twitter НравитсяSocButtons v1.5


Жумладан, “Нукус” халқаро аэропортида Оролбўйи минтақасининг спортсевар ёшлари, давлат ва жамоат ташкилотлари вакиллари Қорақалпоғистон Республикаси жамоасини карнай-сурнай садолари билан қарши олдилар.\n— Фарғонада ушбу спорт байрамига юқори даражада тайёргарлик кўрилибди, — дейди гандбол бўйича минтақа терма жамоаси аъзоси Мирзакарим Абдикаримов. — Айниқса, тадбирнинг очилиш маросимида Президентимизнинг биз, мусобақа иштирокчиларига йўллаган табригини катта ҳаяжон билан тингладик. Бу барчамизнинг кучимизга куч, ғайратимизга ғайрат қўшди. Кайфиятимиз янада кўтарилди. Натижада финалда пойтахтлик тенгдошларимиздан устун келиб, олтин медалга сазовор бўлдик.\nЯккакурашларда жонбозлик кўрсатган спортчилар, хусусан, “Универсиада чемпиони” деган шарафли номга сазовор бўлган дзюдочи Шарафаддин Балтабаев, Эркин Дониёров, кумуш медаль соҳиби ўиёс Бабаевнинг таассуротлари ҳам бир олам.\n— Аввало, бизга шундай имкониятларни яратиб берган Юртбошимиздан чексиз миннатдормиз, — дейди мусобақанинг энг яхши ўйинчиси, деб топилган волейболчи Бибиназ Қайипназарова. — Зеро, биз, ёшлар мана шундай “Кичик Олимпиада”лар туфайли чиниқиб, халқаро майдонларга чиқишни кўзлаяпмиз. Гарчи, ушбу беллашувда иккинчи ўринга муносиб кўрилган бўлсак-да, ўзимизга нисбатан ишончимиз янада ортди.\nБухоролик енгил атлетикачи Нигина Шарипова учун Универсиада спорт ўйинлари муваффақиятли кечди. Бу иқтидорли талаба югуриш баҳсларида бир эмас, иккита олтин медални қўлга киритди.\n— Ушбу беллашувлар мен учун Бразилия мезбонлик қиладиган Олимпиада ўйинлари олдидан тайёргарлик вазифасини ўтади, — дейди у. — 100 ва 400 метрга югуриш баҳсларида биринчи ўринни эгаллаганимдан, қисқа масофага югуришда эса Универсиада рекордини ўрнатганимдан жуда бахтиёрман. Бу ютуқларимни биз, ёшларнинг спорт билан мунтазам шуғулланишимиз учун яратилган шарт-шароитлар меваси, деб биламан.\nДарвоқе, биз Нигина билан Бухоро нефть ва газ саноат касб-ҳунар коллежида суҳбатлашдик. Бу ерда Фарғонадаги спорт мусобақаларида вилоят шарафини ҳимоя қилган йигит-қизларни тантанали кутиб олиш маросими ўтказилди.\nАйтиш ўринлики, Универсиадада мазкур вилоят вакиллари яхши натижаларни қайд этишди. Уларнинг тўртта олтин, олтита кумуш ва бронза медалларини қўлга киритишгани фикримиз далилидир.\nБу галги Универсиада ўйинларида Наманган вилоятидан 68 нафар иқтидор эгаси қатнашди. Улар спортнинг мусобақалар дастурига киритилган 15 туридан 13 тасида куч ва маҳоратларини синовдан ўтказишди. ўалабага бўлган кучли иштиёқ, ишонч ҳамда қатъият ўз натижасини кўрсатди. “Кичик Олимпиада” якунларига кўра, вилоят вакиллари 11 олтин, 4 та кумуш ва 24 та бронза медални қўлга киритди. Бунда баскетболчи қизлар жамоаси, бокс, енгил атлетика, волейбол, юнон-рум кураши ҳамда стол тенниси бўйича майдонга тушган талабаларнинг ҳиссаси катта бўлганини таъкидлаш ўринлидир. Гарчи, умумжамоа ҳисобида олтинчи ўрин насиб этганига қарамай, вилоят вакиллари Универсиада ўйинлари ўз салоҳиятларини синаб кўришда катта роль ўйнаганлигини изҳор этишмоқда.\n— Нуфузли спорт анжуманида қизларимиз ажойиб ўйин кўрсатишди, — дейди баскетбол бўйича мураббий Оксана Костикова. — Финалда Тошкент шаҳри ҳамда Қорақалпоғистон Республикаси жамоаларига қарши майдонга тушдик. Тажриба ва маҳорат ўз сўзини айтди. Ҳар икки жамоани йирик ҳисобда мағлубиятга учратиб, ғолибликка эришдик. Бунда республика терма жамоасида ҳам ўз мавқеига эга бўлган Алие Саматова, Людмила Зиманова, Регина Нигматуллина сингари спортчиларимиз алоҳида намуна кўрсатганини қайд этиб ўтишни истардим.\nСамарқандда гўзаллик, ёшлик ва спорт байрами иштирокчиларини кутиб олиш маросими, айниқса, ҳаяжонли дақиқаларга бой бўлди. Негаки, ушбу мусобақада вилоят вакиллари умумжамоа ҳисобида фахрли учинчи ўринни эгаллаб, Президентимиз совғаси — “Дамас” автомобили билан тақдирланди.\nШуни алоҳида айтиш керакки, Универсиадага самарқандлик ёшлар пухта тайёргарлик кўришгани яққол намоён бўлди. Вилоят вакиллари спортнинг сузиш, енгил атлетика, футбол, таэквондо, шахмат, эркин кураш, бокс, дзюдо, юнон-рум кураши каби турларида фаоллик кўрсатиб, фахрли ўринларни эгаллашди. Яъни улар Фарғонадан 3 та олтин, 9 та кумуш, 47 та бронза, жами 59 та медаль билан қайтишди.\n— Сузиш бўйича биринчи ўринни эгалладим, — дейди Самарқанд давлат университети талабаси Темур Латипов. — Бу мени янги марралар сари руҳлантиради. Келгусида халқаро миқёсдаги мусобақаларда юртимиз байроғини баланд кўтаришни мақсад қилганмиз.\nТантанали маросимда спортчилар тақдирланди. Улар шарафига куй-қўшиқлар янгради. Дилрабо рақслар ижро этилди. “Универсиада — 2016” мусобақаларининг финал босқичида Андижондаги олий таълим муассасаларининг 61 нафар иқтидорли талаба-спортчиси вилоят шарафини ҳимоя қилди. Якунда улар умумжамоа ҳисобида 4-ўринни эгаллашди.\nБеллашувлар иштирокчиларини тантанали кутиб олиш маросимида ана шу муваффақият эътироф этилди. Бундай тантанали тадбирлар республикамизнинг бошқа ҳудудларида ҳам кўтаринки руҳда ўтказилди.\nМазкур рукндаги бошқа мақолалар: « Эзгу мақсадлар, юксак натижалар\tЮксак муваффақиятларнинг мустаҳкам пойдевори »


Абитуриентлар талаба бўлганлигини ҳозирдан билиши мумкинми? - Daryo\n20:20, 14.08.2019 93601\nАбитуриентлар талаба бўлганлигини ҳозирдан билиши мумкинми?\nҲуқуқшунос Хушнудбек Худойбердиев бугунги кунда кўплаб ёшларни қизиқтираётган саволларга жавоб берди.\n« ‘Mandat.dtm.uz’ сайти ҳақида кўплаб саволлар келиб тушмоқда, шунинг учун қисқа изоҳ бермоқчиман. Сайтдаги натижалар якуний эмас. Шунчаки ким неча балл олганини ва баллар кетма-кетлигидаги жойлашувни кўрсатяпти холос. Ҳали у ердаги ўринлар бир нечта сабабларга кўра ўзгариши мумкин», — деб ёзади ҳуқуқшунос.\nКўпчилик ҳалигача бехабар экан, эслатиб қўяй, жорий йилдан ҳарбий тавсиянома учун қўшимча балл берилмайди, улар алоҳида квота учун курашади.\nХуллас, ҳозир «mandat.dtm.uz» сайти орқали шунчаки ўз баллингизни билиб, имкониятларингизни тахминан чамалаб туришингиз мумкин. Аммо якуний натижа барча тест синовлари тугагач маълум бўлади.\nАммо якуний натижани фақат ҳозир ўқишга кира олмаганлар рўйхатида турганлар кутиши керак. Чунки улар якуний натижа чиққанда кирган бўлиши мумкин. Албатта бунда рўйхатда пастда турганлар эмас, чизиққа яқин жойлашганларда имконият бўлади.\nАммо ҳозир квота бўйича ўқишга кирганлар рўйхатида турганлар, назарий жиҳатдан якуний натижаларни кутиб ўтирмасдан, талабаликни аллақачон нишонлайверса бўлади. Чунки ҳозир абитуриентлар учала танлаган йўналишлари бўйича рўйхатда туришибди, бу дегани ушбу рўйхатдан кимдир чиқиб кетса кетадики, лекин бошқа жойдан баланд балл олган бегоналар рўйхатга келиб қўшилмайди. Демак, назарий жиҳатдан уларни кира олмай қолишига хавф йўқ. Аксинча, ҳозир контрактни бошида турганлар якунда бюджетга кўтарилиши мумкин.


Ургутда аёл ва унинг икки нафар вояга етмаган фарзанди ис газидан вафот этгани юзасидан жиноят иши қўзғатилди\n10:31 / 02.11.2021\nУргут туманида аёл ва унинг икки нафар вояга етмаган фарзанди ис газидан вафот этгани юзасидан жиноят иши қўзғатилди. Бу ҳақда Бош прокуратура матбуот котиби Ҳаёт Шамсутдинов хабар бермоқда.\nЖорий йил 29 октябр куни Ургут тумани Чумчуқли маҳалласида аёл ва унинг икки нафар вояга етмаган фарзанди ис газидан вафот этгани ҳақида Kun.uz’да ўз манбаси берган маълумотга асосланиб хабар берилганди.\nУргут тумани Фавқулодда вазиятлар бўлими раҳбари Д.Санақулов Чумчуқли маҳалласида аёл ва унинг икки нафар вояга етмаган фарзанди вафот этганини тасдиқлаган ва ҳолат юзасидан суриштирув олиб борилаётганини маълум қилганди.\nҚайд этилишича, Ургутда аёл ва унинг икки нафар вояга етмаган фарзанди ис газидан вафот этгани ҳолати юзасидан Жиноят кодексининг 259-моддаси (Ёнғин хавфсизлиги қоидаларини бузиш) билан жиноят иши қўзғатилган.\nКейинчалик маълум бўлишича, 29 октябр тунда фожиа юз берган хонадонда аёл билан бирга унинг уч нафар фарзанди бўлган. Ҳодиса оқибатида, аёл ва унинг икки нафар фарзанди ис гази туфайли вафот этган. Унинг яна бир фарзанди 9 ёшли ўғил бола оғир аҳволда касалхонага ётқизилган. Ҳозирда унинг аҳволи яхшилиги айтилмоқда.\nАввалроқ, 15 октябрдан 25 октябргача Самарқанд вилоятида ис газидан заҳарланиш билан боғлиқ 4 та ҳодиса содир бўлган ва уларда 8 нафар фуқаро вафот этгани хабар қилинганди.\nУргутда аёл ва унинг икки нафар вояга етмаган фарзанди ис газидан вафот этди\n19:53 / 03.12.2021\nНукусда талаба ис газидан заҳарланиб вафот этиши юзасидан прокуратура расмий маълумот берди\nҚорақалпоғистонда талаба ис газидан заҳарланиб вафот этди


«ПСЖ» ҳам, Хитойга ҳам эмас. Обамеянг учун янги даъвогар бор\n17:17 / 17.05.2017\nДортмунднинг «Боруссия» клуби ҳужумчиси Пьер-Эмерик Обамеянгга «Манчестер Юнайтед» томонидан жиддий қизиқиш мавжуд. Бу ҳақда L’Equipe хабар тарқатди.\nХабарда таъкидланишича, манчестерликларнинг ёзги трансферлардаги асосий мақсади «Атлетико» ҳужумчиси Антуан Гризманн бўлиб қолаверади. Агар француз футболчиси билан келишувга эришилмаса, рўйхатдаги иккинчи ном бўлмиш Обамеянгга эътибор қаратилади.\n«МЮ»га бу футболчи учун Хитойнинг «Тяньцзинь Цюаньцзянь» клуби рақиб бўлиб турибди. Бу жамоа 27 ёшли габонлик футболчига 50 млн евро миқдорида йиллик маош таклиф этган. Футболчининг оиласи у хитойликлар таклифини қабул этишини истамоқда.\nБундан аввалроқ футболчи йилига 14 млн евро миқдоридаги маош таклиф этган «ПСЖ» билан келишувга эришгани ҳақида хабарлар берилганди.\nМанчестер Юнайтед Пьер-Эмерик Обамеянг